text: Da jeg var 15 år og startede som fagligt aktiv i Blik og Rør Ungdom
  Der havde jeg ikke troet, at jeg ville stå her 1. maj på FH Hovedstadens scene i Fælledparken
  Det er sgu lidt overvældende...
  Men nu står jeg hér...
  I skyggen af de mange store talere, som har stået her før mig
  Tilbage i 2015 var jeg til en udstilling på Arbejdermuseet, om unge og demokrati.
  Der læste jeg nogle ord fra Hussain – en 17-årig flygtning
  Og de ord har jeg husket lige siden:
  ”Aldrig i mit liv har jeg frygtet at tage ordet.
  Jeg er ikke bange for at tage ordet i store forsamlinger.
  For det er et privilegie at have frihed til at tale, og det skal man værdsætte"
  Så når jeg står her foran jer, så vil jeg huske Hussains ord.
  I Danmark har vi friheden til at tale
  Det skal vi værne om
  Det er ikke alle steder i verden man har det.
  Og vi kan takke vores forgængere
  Som tog kampen op her på Nørre Fælled for 151 år siden
  Som tilkæmpede sig retten til, at vi lønmodtagere må samles...
  Og tale arbejdernes sag.
  Dengang – ved Slaget på Fælleden – der stod frontløberne for fagbevægelsen og Socialdemokratiet skulder ved skulder
  Sådan er det ikke i år.
  Det er en svær pille at sluge
  Der er nogle svære ting, der skal siges
  For med frihed kommer ansvar
  Og vi har et ansvar for at sige de svære ting
  Også når de skal siges til en Socialdemokratisk ledet regering.
  Men Fagbevægelsen og Socialdemokratiet har før været igennem turbulente tider
  Det tror jeg min forgænger – og LO’s tidligere formand – Hans Jensen kan skrive under på.
  Og der er behov for, at vi finder tilbage på samme spor
  Så vi kan skabe flere politiske sejre for lønmodtagerne
  Det har vi gjort før... og det skal vi gøre igen.
  Nogle af de største politiske kontroverser lige nu, de handler om arbejdsudbud
  Politikerne har mange kreative bud på, hvordan vi får folk til at arbejde mere og længere.
  Nogen mere absurde end andre...
  F.eks. afskaffelse af en helligdag...
  Forringelse af seniorpensionen...
  Forringelse af dagpengesystemet...
  Men jeg har sgu et forslag
  Hvad med at spørge arbejderne?
  Jeg tror faktisk, at politikerne vil få nogle interessante svar
  Og jeg tror faktisk ikke, at lønmodtagernes ønsker for fremtiden er så langt fra politikernes og arbejdsgivernes.
  Lønmodtagerne – de vil nemlig uddanne og opkvalificere sig, så de kan blive endnu bedre til deres arbejde
  De vil have jobsikkerhed og ikke være bange for at få en fyreseddel i morgen.
  De vil arbejde under ordnede forhold og ikke blive slidt ned eller komme til skade.
  De vil være med til at udvikle deres fag og brancher
  Og de vil have mulighed for at kunne trække sig tilbage med værdighed, når de er færdige med arbejdslivet.
  Hvordan opnår vi så det?
  Jeg har et par bud...
  For det første så skal vi styrke erhvervsuddannelserne
  Og jeg mener STYRKE dem – ikke bare holde skåltaler om det...
  Vi skal gøre uddannelserne attraktive, så flere har lyst til at søge ind på dem
  Det kommer til at koste en helvedes masse penge
  Men vi har slet ikke råd til at lade være.
  For hvis vi gerne vil øge arbejdsudbuddet
  Og hvis vi gerne vil redde den her klode
  Så kræver det at vi får uddannet nogle flere dygtige faglærte.
  For det andet så skal vi forebygge nedslidning og sygdom
  De fleste VVS’ere jeg taler med, de vil gerne arbejde så længe som overhovedet muligt.
  De er glade for deres arbejde
  for kollegaerne
  for udfordringerne
  Og ja... for pengene
  Men hvis man er slidt i knæ, skulder og ryg som 50-årig, så er der sgu lang vej til pensionsalderen
  Og det her problem mener jeg faktisk kun, at vi kan løse i samarbejde
  Politikerne, arbejdsgiverne og os lønmodtagere.
  Politikerne skal lave lovgivning, der beskytter mod dårligt arbejdsmiljø
  Arbejdsgiverne skal tage ansvar for, at det daglige arbejde sker under ordnede forhold
  Og vi lønmodtagere skal også kigge indad – for vi har også et ansvar!
  Vi skal stoppe med at lege Tarzan
  Og vi skal gøre brug af de hjælpemidler arbejdsgiverne stiller til rådighed.
  Jeg tror på det kan lykkes
  Vi er f.eks. allerede kommet langt i forhold til asbest,
  Med den nye arbejdsmiljøaftale kommer der nu autorisation på asbestarbejde
  Det betyder at der kommer skærpede regler for dem der må arbejde med asbest
  Det er en kæmpe sejr...
  For lønmodtagerne
  Men også for arbejdsgiverne
  Ja for hele Danmark!
  For vi vinder alle på et bedre arbejdsmiljø
  Lønmodtagerne får et bedre arbejdsliv
  Arbejdsgiverne får glade og sunde medarbejdere
  Og Finansministeriets regnedrenge får et højere arbejdsudbud – fordi folk bliver længere på arbejdsmarkedet.
  Vi i fagbevægelsen vil gerne være med til at finde på løsninger til at øge arbejdsudbuddet
  Men jeg bliver også bare nødt til at sige...
  Vi skal sgu behandle vores ældre kollegaer med værdighed og respekt.
  Når man har knoklet for det her land i 40 år...
  Klippet hår
  Passet børn
  Eller skruet på rør
  Så kan det altså mærkes i kroppen
  Vi skal gøre alt for, at dem der er unge i dag ikke bliver slidt ned på samme måde
  Men vi ska’ fandme også kunne sige til vores ældre kollegaer,
  Som har slidt og slæbt...
  TAK for indsatsen!
  Nu har du fortjent at trække dig tilbage!
  Vi er ikke ens
  Nogen er så nedslidt, at de har brug for seniorpension
  Andre kan lave nogle gode seniorordninger med deres arbejdsgivere
  Og så er der dem, der nu kan bruge retten til tidlig pension til at trække sig tilbage lidt tidligere – før de er slidt helt ned.
  Der er brug for alle løsninger, for vi er forskellige og har haft forskellige arbejdsliv.
  Det vigtigste er, at alle får muligheden for at tilbringe livets efterår med samme værdighed som i deres lange arbejdsliv.
  Kære kammerater
  Lad os i dag fejre at vi har friheden til at forsamles
  Lad os hylde vores stærke sammenhold
  Det har trods alt bragt mange gode ting med sig
  Til gavn for lønmodtagerne,
  til gavn for arbejdsmarkedet,
  til gavn for Danmark.
  Tak for ordet
  Rigtig god 1. maj!
  